《叫舜苍梧云》
宋代·林希逸

叫舜嗟何处，梧江去路长。天高心渺渺，云远地苍苍。

我欲排阊阖，谁能访帝乡。泪沾潇水碧，梦入瘴烟黄。

莫唤湘娥问，空怜老杜狂。重华何可就，骚笔更凄凉。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。